Engelsk herrefotball har fått sin første kvinnelige hovedtrener: – De skal ikke få skryt før de ansetter henne på fulltid
Forest Green Rovers har ansatt Hannah Dingley (39) som midlertidig hovedtrener. Med det blir hun den første kvinnen som får ansvaret for en engelsk ligaklubb. – Jeg er veldig spent på dette neste trinnet i karrieren min. Oppkjøringen har akkurat begynt og sesongen starter veldig snart. Fotballen er inne i en spennende tid. Jeg er takknemlig for muligheten til å ta steget opp og lede en så fremtidsrettet klubb, sier Dingley, som overtar etter den tidligere Premier League-profilen Duncan Ferguson.  Klubbens styreleder mener det var et naturlig valg. – Hun har levert et fantastisk stykke arbeid for akademiet vårt, og hun kjenner klubbens verdier, sier Dale Vince. Under pionéren Renate Blindheim fikk Norge sin første kvinnelig herrelagstrener allerede i 2020, da hun tok over for 2.-divisjonsklubben Sotra med stor suksess.  Setter et eksempel Blindheim er i tillegg til trenerjobben også fotballekspert i podkasten Ballspark i BT. Hun forteller til Aftenposten at Dingleys nye posisjon vil være positivt for likestillingen i engelsk fotball.  – Jeg tenker at det er veldig bra. For at det skal bli en normal greie, må vi få flere kvinnelige fotballtrenere, sier hun. Trenger å lykkes raskt  Hun tror Dingley blir avhengig av å lykkes raskt for å sette seg i respekt. – Da jeg tok over selv, så tenkte jeg at dette ikke var så annerledes. Det viktigste er alltid å lykkes. Forventningene kan være høyere enn om det var en mann som tok over, så det krever mer for å overbevise skeptikerne.  – Heldigvis virker det som hun har erfaring, mer enn da jeg begynte, så jeg tror det skal gå veldig fint, legger Blindheim til.  Får ikke applaus før hun blir ansatt på fulltid  Dette er heller ikke første gangen Dingley har skapt historie. I 2019 ble det overskrifter da hun tok over som Englands første kvinnelige sjef for klubbens ungdomsakademi. Før det hadde hun vært innom klubber som Notts County og Burton Albion.  Blindheim er likevel forsiktig med å rose Forest Green, som kun har ansatt Dingley som midlertidig manager.  – Det er naturlig at klubben velger en på innsiden når noen skal ta over midlertidig, så det er ikke så veldig overraskende. Klubben får positiv oppmerksomhet nå, men jeg tenker at de ikke skal få ordentlig skryt før de ansetter henne på fulltid, mener hun.  Dingley skal lede laget for første gang i en treningskamp onsdag kveld mot Melksham Town.  Blindheim tror at Dingleys erfaring gjør at hun med trygghet kan senke skuldrene før denne kampen.  – Jeg er en sånn som tenker at det i utgangspunktet skal gå helt fint. Slik jeg forsto så var Dingley allerede i klubben og folk har kjennskap til henne, det er en fordel. Hun har trenererfaring, mer enn da jeg tok over, så jeg tror det skal gå veldig fint.  Positivt for fotballmiljøet i England  Ifølge Blindheim kan utnevnelsen skape positive ringvirkninger for resten av fotballverdenen.  – Jeg tror man trenger mange flere eksempler på kvinner som hovedtrenere. For hver ny kvinne som tar over, desto mer normalisert blir det, konstaterer Blindheim.  Så gjenstår det å se om det er Dingley som leder Forest Green i ligaåpningen mot Plymouth 5. august. 
Forest Green Rovers utnevner Hannah Dingley (39) som midlertidig hovedtrener, noe som gjør henne til den første kvinnen til å lede en engelsk ligaklubb. Norske Renate Blindheim mener Dingleys nye stilling vil være positivt for likestilling i engelsk fotball, men gir ikke klubben honnør før Dingley blir fast ansatt.